b'\n_START_ARTICLE_\nNordisk arkitektur\n_START_PARAGRAPH_\nNordisk arkitektur omfatter de b\xc3\xa5dhuse, religi\xc3\xb8se bygninger (f\xc3\xb8r og efter de kristne ankom i omr\xc3\xa5det) og andre bygninger i b\xc3\xa5de byer og udenfor disse som blev bygget i vikingetiden og den tidlige middelalder. De eneste af disse bygninger, som er bevaret til moderne tid, er en r\xc3\xa6kke af de stavkirker, som er blevet opf\xc3\xb8rt i Norge.\n_START_SECTION_\nB\xc3\xa5dhus\n_START_PARAGRAPH_\nB\xc3\xa5dhuse er bygninger, som er blevet brugt til at opbevare vikingeskibe om vinteren og andre tidspunkt, hvor de ikke kunne sejle. De blev normalt bygget et lille stykke fra vandet. Det blev gravet ind i jorden og bygget op. De var meget lange for at kunne indeholde de lange vikingeskibe, der kunne v\xc3\xa6re 25 meter eller l\xc3\xa6ngere (som bl.a. Skuldelev 2). V\xc3\xa6ggene blev bygget af tr\xc3\xa6 med sten i fundamentet og nogle gange lidt op ad v\xc3\xa6ggene. Hvert b\xc3\xa5dhus indeholdt kun \xc3\xa9t skib, men flere b\xc3\xa5dhuse kunne sagtens bygges ved siden af hinanden, hvis flere skibe skulle t\xc3\xb8rl\xc3\xa6gges eller opbevares.\n_START_SECTION_\nMilit\xc3\xa6re bygninger\n_START_PARAGRAPH_\nTrelleborge er en samlet betegnelse for en r\xc3\xa6kke ringborge som blev opf\xc3\xb8rt i Danmark og den sydlige del af det moderne Sverige. Der er bygget seks, hvoraf de fem er dateret til Harald Bl\xc3\xa5tands tid (d\xc3\xb8d 986). Alle trelleborgene er fuldst\xc3\xa6ndigt cirkul\xc3\xa6re med bygninger inden for voldene. De har typisk fire indgange - \xc3\xa9n i hvert verdenshj\xc3\xb8rne. Flere af dem havde voldgrav og yderligere volde for at give ekstra beskyttelser. De ydre volde var ikke n\xc3\xb8dvendigvis cirkul\xc3\xa6re, som det ses p\xc3\xa5 Trelleborg ved Slagelse. P\xc3\xa5 toppen af de indre volde var palisade.\n_START_SECTION_\nRituelle huse\n_START_PARAGRAPH_\nRituelle huse var bygninger, der blev brugt til religi\xc3\xb8se handlinger inden de kristne kom til Skandinavien. Tidligere rituelle bygninger var simple tr\xc3\xa6huse, der ikke var stort anderledes end andre bygninger. Rituelle huse blev brugt til at udstillet v\xc3\xa5ben fra slagne fjender, men de blev efterh\xc3\xa5nden mere komplekse, og blev en imitation af kirker. De havde ofte tag i flere etager med dekoration p\xc3\xa5 toppen. Indgangen var ofte dekoreret med udsk\xc3\xa5rne s\xc3\xb8jler. De fleste ritualer (ofring af dyr) blev foretaget udend\xc3\xb8rs, s\xc3\xa5 de fleste dekorationer har ligeledes v\xc3\xa6ret udenfor.\n_START_SECTION_\nStavkirker\n_START_PARAGRAPH_\nStavkirker blev brugt til kristne samlinger i Norden, efter mange i omr\xc3\xa5det havde konverteret til kristendommen. Tagene var ofte i mange lag og med et t\xc3\xa5rn eller spir i midten p\xc3\xa5 det h\xc3\xb8jeste sted p\xc3\xa5 taget. De blev bygget i tr\xc3\xa6 og havde stenv\xc3\xa6gge omkring fundamentet. Fra ydersiden lignede de mere komplekse typer af de rituelle huse. Indersiden blev ofte rigt dekoreret med indviklede m\xc3\xb8nstre. De fleste af disse designs afbildede Jesus, et kors eller hans disciple. Adskillige af disse stavkirker findes endnu i Norge, som bl.a. Urnes stavkirke, der er p\xc3\xa5 UNESCOs Verdensarvliste.\n_START_SECTION_\nLandomr\xc3\xa5der\n_START_PARAGRAPH_\nBygninger i landomr\xc3\xa5derne blev bygget i tr\xc3\xa6. Tagene var d\xc3\xa6kket af jord for at isolere bedst muligt, og der blev plantet gr\xc3\xa6s for at forhindre at taget eroderede og blev skyllet v\xc3\xa6k. Bygningerne var opdelt i to; Innhus og Uthus. Innhus var til opbevaring af mad, sove- og opholdsomr\xc3\xa5de. Uthus var bygninger, der blev brugt til dyr, v\xc3\xa6rkt\xc3\xb8j, foder, hvilket svarer til stalde og lader.\n_START_SECTION_\nLangehuse\n_START_PARAGRAPH_\nI de nordiske lande boede mange i langhuse, som typisk var 5 til 7 meter brede og fra 15 til 75 meter lange, afh\xc3\xa6ngigt af ejerens indt\xc3\xa6gt og social status. I store dele af Norden blev de bygget op omkring et tr\xc3\xa6skelet p\xc3\xa5 en r\xc3\xa6kke fundamentsten. V\xc3\xa6ggene blev konstrueret af planker af tr\xc3\xa6stammer._NEWLINE_Adskillige langhuse er blevet rekonstrueret p\xc3\xa5 forskellige museer som Vikingeborgen Trelleborg, Ribe Vikingecenter og Lofotr Vikingmuseum.\n_START_SECTION_\nT\xc3\xb8rvehuse\n_START_PARAGRAPH_\nDen mest almindelige bygning p\xc3\xa5 Island var huse bygget i t\xc3\xb8rv, der var opf\xc3\xb8rt p\xc3\xa5 et fundament af flade sten med et tr\xc3\xa6skelet. T\xc3\xb8rven blev lagt p\xc3\xa5 skelettet, ofte i flere lag, eller i et mere fashionabelt sildebensm\xc3\xb8nster. Det eneste tr\xc3\xa6 der var p\xc3\xa5 ydersiden af disse bygninger var d\xc3\xb8ren, der ofte blev rigt dekoreret. Husene bestod ofte af et stort rum med et b\xc3\xa5l i midten, der b\xc3\xa5de tjente som opvarmning, lyskilde og blev brugt til madlavning. Gulvet har v\xc3\xa6ret d\xc3\xa6kket med tr\xc3\xa6, sten eller jord afh\xc3\xa6ngig af husets funktion og ejerens status._NEWLINE_Et andet interessant aspekt af de islandske t\xc3\xb8rvehuse var indf\xc3\xb8relsen af toiletter i tilbygninger. Disse var f\xc3\xa6lles og man gik ofte p\xc3\xa5 toilettet i st\xc3\xb8rre grupper.'